**ΕΛΛΗΝΙΚΗ ΟΜΟΣΠΟΝΔΙΑ ΠΑΛΗΣ (ΕΛ.Ο.Π.)**

**ΚΩΔΙΚΑΣ ΔΕΟΝΤΟΛΟΓΙΑΣ**

**Άρθρο 1**

**ΠΡΟΟΙΜΙΟ**

Η Ελληνική Ομοσπονδία Πάλης αποτελεί μία από τις αρχαιότερες αθλητικές Ομοσπονδίες της Ελλάδας και από την ίδρυσή της (1936) έχει ως αποστολή την διάδοση των Ολυμπιακών και μη Ολυμπιακών αγωνισμάτων του αθλήματος της πάλης και των κλάδων άθλησης που καλλιεργεί σύμφωνα με τις διατάξεις του καταστατικού της, τη στήριξη των σωματείων της σε όλες τις γωνιές της Ελλάδας, την υποστήριξη των αθλητών των εθνικών της ομάδων και την διάδοση των αξιών του ολυμπιακού πνεύματος και του ευ αγωνίζεσθαι.

Σκοπός της δημιουργίας του παρόντος Κώδικα Δεοντολογίας είναι να διασφαλίσει την ορθή εφαρμογή των θεμελιωδών αξιών του σεβασμού στους νόμους και τους θεσμούς, του σεβασμού στους ανθρώπους και το περιβάλλον, της ακεραιότητας και του “Ευ Αγωνίζεσθαι”.

Ο Κώδικας αυτός έχει συμπληρωματική ισχύ σε σχέση με τους λοιπούς κανονισμούς, διατάξεις, νόμους και τους αντίστοιχους Κώδικες Δεοντολογίας των Διεθνών, Ευρωπαϊκών και Παγκόσμιων Ομοσπονδιών των οποίων η ΕΛ.Ο.Π. είναι μέλος.

**Άρθρο 2**

**ΠΕΔΙΟ ΕΦΑΡΜΟΓΗΣ**

**Στο πεδίο εφαρμογής του παρόντος Κώδικα εμπίπτουν :**

**α)** τα πρόσωπα που ασκούν τη διοίκηση**,**

**β)** τα πρόσωπα, οι ενώσεις και τα σωματεία-μέλη τους που σχετίζονται με οποιαδήποτε ιδιότητα και τρόπο με τις διοργανώσεις και τους αγώνες, που διεξάγονται από την Ομοσπονδία με την έγκριση αυτής.

**γ)** τα πρόσωπα, οι ενώσεις και τα σωματεία -μέλη τους, που διαχειρίζονται τις οικονομικές τις υποθέσεις, την ακεραιότητα αγώνων και διοργανώσεων, καθώς και τις δημόσια εκδηλούμενες συμπεριφορές και δηλώσεις που πλήττουν τη φήμη του αθλήματος της πάλης και των λοιπών αγωνισμάτων και κλάδων άθλησης που καλλιεργεί η ΕΛΟΠ.

**ΘΕΜΕΛΙΩΔΕΙΣ ΑΡΧΕΣ**

**Άρθρο 3**

**ΣΕΒΑΣΜΟΣ ΣΤΟΥΣ ΝΟΜΟΥΣ ΚΑΙ ΤΟΥΣ ΘΕΣΜΟΥΣ**

Η τήρηση της νομοθεσίας και ο σεβασμός στους θεσμούς διασφαλίζουν ότι η συμπεριφορά των προσώπων που υπόκεινται στον Κώδικα προάγει το πνεύμα του αθλητισμού και τα Ολυμπιακά Ιδεώδη.

**3.1 Τήρηση της νομοθεσίας και των κανονισμών του αθλήματος**

Τα πρόσωπα που υπόκεινται στον Κώδικα εφαρμόζουν πιστά τις διατάξεις των ευρωπαϊκών και διεθνών συμβάσεων, τις συνταγματικά κατοχυρωμένες διατάξεις, τις διατάξεις των νόμων, και του Καταστατικού και εσωτερικών κανονισμών της ΕΛ.Ο.Π.

* 1. **Καλή διακυβέρνηση και χρηστή διοίκηση**

Τα πρόσωπα που υπόκεινται στον Κώδικα εφαρμόζουν τις αρχές της καλής διακυβέρνησης και της χρηστής διοίκησης, ιδίως τις αρχές της νομιμότητας, της διαφάνειας και της λογοδοσίας, της αποτελεσματικότητας και της αποδοτικότητας, της αναγκαιότητας, της αξιοκρατίας και του επαγγελματισμού.

**Άρθρο 4**

**ΣΕΒΑΣΜΟΣ ΣΟΥΣ ΑΝΘΡΩΠΟΥΣ ΚΑΙ ΤΟ ΠΕΡΙΒΑΛΛΟΝ**

Όσοι υπόκεινται στον παρόντα Κώδικα τηρούν το πλαίσιο αξιών μέσω του οποίου προστατεύεται ο σεβασμός στους ανθρώπους αλλά και προς το περιβάλλον.

* 1. **Δικαιοσύνη**

Τα πρόσωπα που υπόκεινται στον Κώδικα συμπεριφέρονται με δίκαιο τρόπο, υποδηλώνοντας την ηθική τους ποιότητα.

* 1. **Ευγένεια – Αλληλεγγύη**

Τα πρόσωπα που υπόκεινται στον Κώδικα συμπεριφέρονται με ευγένεια, κατανόηση, σεβασμό και αλληλεγγύη.

* + 1. **Ομαδικό πνεύμα**

Τα πρόσωπα που υπόκεινται στον Κώδικα ενστερνίζονται τις έννοιες της ομαδικότητας και της συνεργασίας ως ανεκτίμητα θεμέλια μίας ισορροπημένης κοινωνικής και αθλητικής ζωής.

* 1. **Σεβασμός στην ανθρώπινη αξιοπρέπεια**

Η προστασία της αξιοπρέπειας του ατόμου είναι θεμελιώδης, συνεπώς τα πρόσωπα που υπόκεινται στον Κώδικα:

* Απορρίπτουν κάθε μορφή παρενόχλησης, ηθικής ή σεξουαλικής και κακοποίησης, σωματικής ή ηθικής,
  1. **Ισότητα - Αποφυγή διακρίσεων**

Τα πρόσωπα που υπόκεινται στον Κώδικα αναγνωρίζουν την αξία κάθε ανθρώπου και απορρίπτουν τις διακρίσεις κάθε είδους και για οποιονδήποτε λόγο, φυλετικές, χρώματος, φύλου, σεξουαλικού προσανατολισμού, γλώσσας, θρησκείας, πολιτικών πεποιθήσεων, εθνικής ή κοινωνικής καταγωγής, περιουσίας, γέννησης ή άλλης κατάστασης.

* 1. **Βιωσιμότητα – Περιβάλλον**

Η βιωσιμότητα περιλαμβάνει έννοιες και αρχές που ισχύουν σε όλο τον κόσμο και σε πολλούς τομείς.

Οι βασικές αρχές της βιωσιμότητας είναι:

* **Ακεραιότητα** - τήρηση των ηθικών αρχών
* **Συμμετοχικότητα** - πρακτική δίκαιης μεταχείρισης και ουσιαστική συμμετοχή όλων των ενδιαφερομένων μερών
* **Ανάληψη ευθύνης** για τις δικές μας δράσεις, που επηρεάζουν τις περιβαλλοντικές επιδόσεις, την οικονομική δραστηριότητα και την κοινωνική πρόοδο
* **Διαφάνεια** - σχετικά με τις αποφάσεις και δραστηριότητες, που επηρεάζουν την κοινωνία, την οικονομία και το περιβάλλον.

**Άρθρο 5**

**ΑΚΕΡΑΙΟΤΗΤΑ**

Η ακεραιότητα στον αθλητισμό συνίσταται ειδικότερα στην αυθεντικότητα των αθλητικών αναμετρήσεων, στις οποίες οι συμμετέχοντες τηρούν τους κανόνες που ισχύουν σε κάθε αγώνισμα και καταβάλλουν την προσπάθειά τους στον αγωνιστικό χώρο με την πεποίθηση ότι θα κερδίσει ο καλύτερος.

**5.1. Αθλητική εντιμότητα**

Τα πρόσωπα που υπόκεινται στον Κώδικα, θα πρέπει εντός των αγωνιστικών χώρων να επιδεικνύουν ηθική συμπεριφορά, που αποδίδεται με την έννοια της «αθλητικής εντιμότητας» (sportspersonship), όπως το ενδιαφέρον και τον σεβασμό στους κανόνες και τις αρχές του αθλήματος, τους κοινωνικούς κανόνες συμπεριφοράς, την πλήρη δέσμευση στο άθλημα και τον σεβασμό στον αντίπαλο.

* 1. **Αμεροληψία - Αποφυγή σύγκρουσης συμφερόντων**

Τα πρόσωπα που υπόκεινται στον Κώδικα, αποφεύγουν καταστάσεις σύγκρουσης συμφερόντων, καθώς και καταστάσεις ικανές να δημιουργήσουν την εντύπωση ότι υπάρχει τέτοια σύγκρουση, ενώ συμπεριφέρονται με τρόπο, που δεν υπαγορεύεται από προσωπικά, οικονομικά, οικογενειακά ή άλλα συμφέροντα.

* 1. **Αντικειμενικότητα**

Τα πρόσωπα που υπόκεινται στον Κώδικα εκτελούν τα καθήκοντά τους χωρίς εμπάθεια και προκατάληψη βασιζόμενοι μόνο σε πραγματικά γεγονότα και στοιχεία.

**ΠΡΟΤΥΠΑ ΣΥΜΠΕΡΙΦΟΡΑΣ**

**Άρθρο 6**

**ΣΕΒΑΣΜΟΣ ΣΤΟΥΣ ΝΟΜΟΥΣ ΚΑΙ ΤΟΥΣ ΘΕΣΜΟΥΣ**

**6.1. Τήρηση της νομοθεσίας και των κανονισμών του αθλήματος**

Τα πρόσωπα που υπόκεινται στον Κώδικα:

* Συμμορφώνονται με τις απαιτήσεις κάθε γενικής ή ειδικής διάταξης της ευρωπαϊκής και εθνικής νομοθεσίας.
* Εφαρμόζουν τα εκάστοτε ισχύοντα πρότυπα, πρωτόκολλα, πολιτικές, κώδικες, το Καταστατικό και τους εσωτερικούς κανονισμούς της ΕΛ.Ο.Π.
* Συνεργάζονται αρμονικά με τα θεσμικά όργανα της ΕΛ.Ο.Π. και της πολιτείας, επιδεικνύουν πολιτική ουδετερότητα και ενστερνίζονται την αρχή της αυτονομίας όπως ορίζεται στον Ολυμπιακό Χάρτη.
* Εάν ασχολούνται με τα κοινά και την πολιτική, δεν μπορούν να καταχραστούν τη θέση τους, ή να εμπλακούν σε οποιαδήποτε δραστηριότητα ή ιδεολογία που παραβιάζει αυτόν τον Κώδικα.
  1. **Καλή διακυβέρνηση και χρηστή διοίκηση**

Τα πρόσωπα που υπόκεινται στον Κώδικα αναμένεται ως ελάχιστη απαίτηση:

* Να εγγυώνται τη χρήση διαφανών και δημοκρατικών διαδικασιών σε όλες τις φάσεις των αθλητικών διοργανώσεων και να απαιτούν από όλους τους συμμετέχοντες να πράττουν το ίδιο.
* Να επιδεικνύουν σεβασμό στις δημοκρατικές δομές και να συμμορφώνονται με τους Κανονισμούς της Ομοσπονδίας,
* Να υιοθετούν τις βέλτιστες διεθνείς πρακτικές και τα αναγνωρισμένα πρότυπα καλής και υπεύθυνης διακυβέρνησης και λειτουργίας,
* Να διεξάγουν τακτικές και ανοικτές εκλογικές διαδικασίες,
* Να μεριμνούν για την κατάλληλη οργάνωση και διαχείριση, τη λογοδοσία και τη διαφάνεια στις διαδικασίες λήψης αποφάσεων στις οικονομικές δραστηριότητες,
* Να μεριμνούν για την τήρηση της αρχής της αμεροληψίας.
* Να μεριμνούν για τη χρήση των πόρων της ΕΛ.Ο.Π. μόνο για τον εξουσιοδοτημένο σκοπό, όπως αυτός καθορίζεται και αποφασίζεται ρητά από την Ομοσπονδία,
* Να μεριμνούν για τη μη παρέμβαση των χορηγών, συνεργατών και άλλων υποστηρικτών στη λειτουργία των αγώνων παρά μόνο για να συμβάλλουν στην ανάπτυξη και το κύρος του αθλήματος/κλάδων άθλησης.

**6.3. Διατήρηση του κύρους της Ομοσπονδίας**

Τα πρόσωπα που υπόκεινται στον Κώδικα οφείλουν:

* Να συμβάλλουν με το ήθος και τις συμπεριφορές που επιδεικνύουν είτε κατά την άσκηση των καθηκόντων τους είτε με τη συμμετοχή τους στα αθλητικά δρώμενα, στη διατήρηση του κύρους της Ομοσπονδίας και του αθλήματος,/κλάδων άθλησης.
* Να επιδεικνύουν υποδειγματική συμπεριφορά σε όλες τις εκφάνσεις της επαγγελματικής και αθλητικής τους ζωής.

**6.4. Δυσφήμιση του Αθλήματος**

Οι δηλώσεις ή οι ενέργειες που προσβάλλουν άμεσα ή έμμεσα την τιμή και την υπόληψη των προσώπων που δραστηριοποιούνται με κάθε τρόπο στον αθλητισμό, θεωρούνται ότι δυσφημούν το άθλημα.

**Τα πρόσωπα που υπόκεινται στον Κώδικα οφείλουν :**

* Να μην προβαίνουν σε δημόσιο λόγο ή σε έργα και δηλώσεις που παραβιάζουν το φίλαθλο πνεύμα ή έχουν ρατσιστικό, δυσφημιστικό, εθνικιστικό ή εξυβριστικό περιεχόμενο,
* Να μην παρακινούν ή υποθάλπουν ή επιδοκιμάζουν μορφές βίας και παράνομες ή ανήθικες πράξεις,
* Να μην υπεισέρχονται σε δημόσιες προσβλητικές ή υβριστικές κρίσεις σε βάρος των θεσμικών της οργάνων, αθλητικών αρχών ή φορέων.

**Άρθρο 7**

**ΣΕΒΑΣΜΟΣ ΣΤΟΥΣ ΑΝΘΡΩΠΟΥΣ ΚΑΙ ΣΤΟ ΠΕΡΙΒΑΛΛΟΝ**

**7.1. Ισότιμη μεταχείριση και εξάλειψη φαινομένων εκφοβισμού και παρενόχλησης**

Τα πρόσωπα που υπόκεινται στον Κώδικα δεν πρέπει να προβαίνουν ή να ανέχονται:

* Διακρίσεις στον αθλητισμό, όπως άνιση μεταχείριση λόγω φύλου κατά την εκλογή ή το διορισμό προσώπων σε θέσεις, συμβούλια, διοικητικά συμβούλια, επιτροπές, ή άλλα εκλεγμένα ή διορισμένα όργανα εντός της Ομοσπονδίας, άνιση μεταχείριση λόγω σεξουαλικού προσανατολισμού ή χρώματος χωρίς να αξιοποιούνται οι δυνατότητες και το ταλέντο του αθλητή,
* Καταστάσεις εκφοβισμού και παρενόχλησης, όπως γραπτή ή προφορική κακοποίηση ή απειλές, σχόλια με σεξουαλικό προσανατολισμό, αστεία, χυδαία σχόλια, σεξουαλικές προτάσεις, εκφοβιστικά ή συκοφαντικά σχόλια και προτάσεις, προσβλητικά τηλεφωνήματα, email ή φωτογραφίες.

## **7.2. Χρήση διαδικτύου και μέσων κοινωνικής δικτύωσης**

Ο Κώδικας δεν έχει συνταχθεί για να στερήσει την ελευθερία ή το δικαίωμα για παρουσία των προσώπων στα μέσα κοινωνικής δικτύωσης.

Τα πρόσωπα που υπόκεινται στον Κώδικα θα πρέπει να φροντίζουν ώστε:

* Η χρήση των μέσων κοινωνικής δικτύωσης να αφορά αποκλειστικά και μόνο τους σκοπούς διάδοσης του αθλήματος και των σκοπών της Ομοσπονδίας,
* Να μην αναρτάται οτιδήποτε εκθέτει την Ομοσπονδία, τους θεσμούς της, τις δραστηριότητές της, τα συλλογικά και ατομικά της όργανα και ιδίως τους ίδιους τους αθλητές, τους προπονητές, τους αθλητικούς παράγοντες και τις οικογένειές τους,
* Οι αναρτήσεις να είναι ακριβείς, χωρίς να παραβιάζουν την προστασία της ιδιωτικής ζωής, της τιμής, της προσωπικής αξίας, της ιδιαιτερότητας, της εμπιστευτικότητας και τους κανονισμούς λειτουργίας της Ομοσπονδίας και των οργάνων της.

**7.3. Βιωσιμότητα – Περιβάλλον**

Τα πρόσωπα που υπόκεινται στον Κώδικα, ανάλογα με τις αρμοδιότητές τους, αναμένεται:

* Να επιδεικνύουν σεβασμό και να συμβάλλουν στη διατήρηση του οικοσυστήματος και της βιοποικιλότητας.
* Να προστατεύουν το περιβάλλον κατά τη διοργάνωση εκδηλώσεων ή αγώνων.

**Άρθρο 8**

**ΑΚΕΡΑΙΟΤΗΤΑ**

**8.1. Αμεροληψία - αποφυγή σύγκρουσης συμφερόντων**

Τα πρόσωπα που υπόκεινται στον Κώδικα πρέπει να παρέχουν εγγυήσεις αμερόληπτης κρίσης κατά την άσκηση των αρμοδιοτήτων τους. Στο πλαίσιο αυτό αναμένεται να:

* Μην επηρεάζονται από προσωπικά ή άλλα συμφέροντα κατά την άσκηση των καθηκόντων τους,
* Αιτούνται την εξαίρεσή τους από τον χειρισμό υποθέσεων, ατομικά ή ως μέλη συλλογικών οργάνων, από την έκβαση των οποίων επηρεάζεται η ικανοποίηση προσωπικού τους συμφέροντος οικονομικής ή ηθικής φύσης,
* Αποφεύγουν οποιαδήποτε σύγκρουση συμφερόντων ακόμα και την εντύπωση δημιουργίας σύγκρουσης συμφερόντων,
* Απευθύνονται στους αρμοδίους προκειμένου να δηλώσουν τους κινδύνους οι οποίοι δύνανται να υπομονεύσουν την αμεροληψία τους.
  1. **Άρνηση αποδοχής δώρων και ωφελημάτων (Δωροδοκία-Δωροληψία)**

Τα πρόσωπα που υπόκεινται στον Κώδικα:

* Δεν αξιοποιούν τη θέση τους ή το αξίωμά τους προκειμένου να αποκτήσουν οικονομικά ή άλλα οφέλη τόσο για τους ίδιους όσο και για λογαριασμό άλλων,
* Δεν πρέπει, άμεσα ή έμμεσα, να ζητούν, να αποδέχονται ή να προσφέρουν οποιασδήποτε μορφή αμοιβής ή προμήθειας, οποιοδήποτε κρυφό όφελος ή υπηρεσίες οποιασδήποτε φύσης, που συνδέονται με τους αγώνες,
* Δεν αποδέχονται οτιδήποτε έχει αξία και τους προσφέρεται με στόχο να επηρεάσει τη λήψη μιας απόφασης κατά την άσκηση των καθηκόντων τους.
  1. **Ντόπινγκ**

Τα πρόσωπα που υπόκεινται στον Κώδικα:

* Δεν πρέπει να κάνουν χρήση απαγορευμένων ουσιών με σκοπό τη βελτίωση της αγωνιστικής τους διάθεσης, ικανότητας και απόδοσης, κατά τη διάρκεια αθλητικών αγώνων,
* Δεν πρέπει να χορηγούν σε αθλητή/τρια, φυσική ή χημική ουσία, ή βιολογικό ή βιοτεχνολογικό υλικό, ή να εφαρμόζουν σε αυτόν μέθοδο που απαγορεύεται,
* Δεν πρέπει να κατασκευάζουν, παρασκευάζουν, αποθηκεύουν, διακινούν, εμπορεύονται, προμηθεύονται ή παρέχουν, με οποιονδήποτε τρόπο, ουσίες με σκοπό τη βελτίωση της αγωνιστικής διάθεσης, ικανότητας και απόδοσης των αθλητών/τριών.
  1. **Χειραγώγηση και στοιχηματισμός**

Τα πρόσωπα που υπόκεινται στον Κώδικα:

* Δεν συμμετέχουν σε παράτυπα ή ύποπτα στοιχήματα που αφορούν στον χώρο του αθλητισμού,
* Δεν χειραγωγούν τα αποτελέσματα των διαγωνισμών, ούτε προβαίνουν σε άλλες διεφθαρμένες συμπεριφορές σύμφωνα με τους Κανόνες κατά των στοιχημάτων, της χειραγώγησης των αποτελεσμάτων και της διαφθοράς
  1. **Εχεμύθεια και εμπιστευτικότητα**

Τα πρόσωπα που υπόκεινται στον Κώδικα:

* Μεριμνούν για την προστασία δεδομένων ή πληροφοριών που αφορούν στην ιδιωτική ή οικογενειακή ζωή των προσώπων που υπόκεινται στον Κώδικα τηρώντας τα οριζόμενα στον Γενικό Κανονισμό (ΕΕ) 2016/679, την Οδηγία (ΕΕ) 2016/680 και τον ν. 4624/2019 (Ά 37) όπως κάθε φορά ισχύει,
* Επεξεργάζονται προσωπικά δεδομένα με διαφανή τρόπο, κατόπιν ενημέρωσης των υποκειμένων και σύμφωνα με το ισχύον κάθε φορά θεσμικό πλαίσιο,
* Εφαρμόζουν τα κατάλληλα οργανωτικά και τεχνικά μέτρα για να διασφαλίσουν τo ενδεδειγμένο επίπεδο ασφάλειας, δεν αποκαλύπτουν σε τρίτους πληροφορίες που έχουν περιέλθει σε γνώση τους λόγω της ιδιότητας τους.

**Άρθρο 9**

**ΕΙΔΙΚΑ ΠΡΟΤΥΠΑ ΣΥΜΠΕΡΙΦΟΡΑΣ**

**9.1. Αθλητές/τριες**

Οι αθλητές/τριες πρέπει:

* να δίνουν πάντα τον καλύτερό τους εαυτό,
* να συμμετέχουν για τη δική τους ευχαρίστηση και προσωπική ανάπτυξη.
* να τηρούν πιστά τις διατάξεις του Καταστατικού και των εσωτερικών κανονισμών της Ομοσπονδίας.

**9.2. Προπονητές**

Οι προπονητές πρέπει:

* να θέτουν ως προτεραιότητα την ασφάλεια και την ευημερία των αθλητών/τριών
* να βοηθούν κάθε αθλητή/τρια να αξιοποιήσει τις δυνατότητές του καθώς και να σέβονται το ταλέντο και τους στόχους του,
* να παρέχουν τη μέγιστη ενδυνάμωση και τη μέγιστη προφύλαξη των αθλητών με κάθε έννοια,
* να αποφεύγουν οποιαδήποτε σωματική επαφή με τον αθλητή/τρια εκτός και εάν είναι η κατάλληλη για την κατάσταση και απαραίτητη για την ανάπτυξη των δεξιοτήτων αυτού.

**9.3. Διαιτητές/Κριτές**

Οι διαιτητές/κριτές πρέπει:

* να μεριμνούν για την ασφάλεια των αθλητών/τριών πάνω απ' όλα,
* να είναι συνεπείς και αμερόληπτοι κατά τη λήψη αποφάσεων,
* να αντιμετωπίζουν την αντιαθλητική συμπεριφορά και να προωθούν τον σεβασμό προς όλους τους ανθρώπους.

**9.4. Μέλη Διοικητικού Συμβουλίου, εθελοντές, εργαζόμενοι**

Τα μέλη του Διοικητικού Συμβουλίου, οι εργαζόμενοι και οι εθελοντές πρέπει :

* να ενεργούν με ειλικρίνεια, καλή πίστη και προς το συμφέρον του αθλήματος,
* να διασφαλίζουν ότι κάθε πληροφορία που αποκτάται ή πλεονέκτημα που αποκομίζεται λόγω της θέσης τους δεν πρέπει να χρησιμοποιείται με ακατάλληλο τρόπο,
* να εκτελούν τα καθήκοντά τους με τη δέουσα προσοχή, επάρκεια και επιμέλεια,
* να μην επιτρέπουν σε προκαταλήψεις, και σε πιθανές καταστάσεις σύγκρουσης συμφερόντων να επηρεάζουν την αντικειμενικότητά τους.

**ΜΗΧΑΝΙΣΜΟΣ ΠΑΡΑΚΟΛΟΥΘΗΣΗΣ - ΚΥΡΩΣΕΙΣ**

**Άρθρο 10**

**ΕΠΟΠΤΕΙΑ ΚΑΙ ΔΙΑΧΕΙΡΙΣΗ ΚΑΤΑΓΓΕΛΙΩΝ**

Η εποπτεία για την εφαρμογή του παρόντος Κώδικα ανήκει στο Διοικητικό Συμβούλιο της ΕΛ.Ο.Π, το οποίο έχει το δικαίωμα να ορίσει αρμόδια επιτροπή.

**Άρθρο 11**

**ΚΥΡΩΣΕΙΣ**

Η παραβίαση των διατάξεων του παρόντος Κώδικα συνιστά Πειθαρχικό Παράπτωμα. Εφόσον κριθεί από το ΔΣ της ΕΛ.Ο.Π. ότι υφίσταται τέτοια παραβίαση τότε με απόφαση του παραπέμπεται η επιβολή της σχετικής κύρωσης στην Πειθαρχική Επιτροπή της ΕΛ.Ο.Π.

Η ποινή που θα επιβληθεί θα πρέπει να είναι σύμφωνη με τη βαρύτητα των παραβιάσεων.

**Άρθρο 12**

Τροποποίηση του παρόντος Κανονισμού γίνεται εφόσον υπάρξουν νέες νομοθετικές διατάξεις ή αλλαγές σε κανονιστικές πράξεις και Κώδικες υπερκείμενων αθλητικών φορέων.

Ο παρών Κανονισμός Δεοντολογίας, εγκρίθηκε από την Έκτακτη Γενική Συνέλευση της ΕΛ.Ο.Π στις …………………… 2023, περιλαμβάνει δώδεκα (12) άρθρα και δόθηκε εξουσιοδότηση στον Πρόεδρο, στον Γ.Γ. και στο νομικό σύμβουλο από κοινού ή κεχωρισμένως να προβούν σε κάθε αναγκαία συμπλήρωση ή τροποποίηση που θα υποδείξει η Γ.Γ.Α. με την αρμόδια διεύθυνσή της.

Ο παρών Κανονισμός καταρτίστηκε σύμφωνα με την κείμενη νομοθεσία και θα

υποβληθεί για έλεγχο νομιμότητας από τα αρμόδια όργανα του Υπουργείου Πολιτισμού

και Αθλητισμού και θα ισχύσει από την επομένη της έγκρισής του από τον αρμόδιο για τα θέματα Αθλητισμού Υφυπουργό Πολιτισμού.